O‘zbekiston Respublikasi Bosh vazirining o‘rinbosari G‘.I. Ibrohimovning “2011 — 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dastur geologiya, yoqilg‘i-energetika kompleksida, kimyo, neft-ki

“O‘zbekiston Respublikasi Oliy Majlisining Qonunchilik palatasi to‘g‘risida”gi O‘zbekiston Respublikasi Konstitutsiyaviy Qonunining 25-moddasiga muvofiq Oliy Majlis Qonunchilik palatasi Tadbirkorlar va ishbilarmonlar harakati – O‘zbekiston Liberal-demokratik partiyasi fraksiyasining tashabbusi bilan O‘zbekiston Respublikasi Bosh vaziri o‘rinbosari G‘.I. Ibrohimovning “2011 – 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dastur geologiya, yoqilg‘i-energetika kompleksida, kimyo, neft-kimyo va metallurgiya sanoatida bajarilishining borishi haqida”gi axborotini eshitdi. 
 O‘zbekiston Respublikasi Oliy Majlisining Qonunchilik palatasi qayd etadiki, mustaqillik yillari mobaynida mamlakatimizda tuzilma hosil qiluvchi tarmoqlarni va umuman sanoatni rivojlantirishning jahon bozorida doimiy xaridorgir, qo‘shilgan qiymat ulushi yuqori bo‘lgan raqobatbardosh mahsulot ishlab chiqarishga qaratilgan aniq, chuqur va har tomonlama puxta o‘ylangan uzoq muddatli dasturini amalga oshirish yuzasidan tizimli chora-tadbirlar ko‘rilmoqda. O‘zbekiston iqtisodiyotida amalga oshirilayotgan chuqur, aniq maqsadli tarkibiy o‘zgartirishlar keyingi yillarda sanoatning yuksak sur’atlarda rivojlanishini barqaror ta’minlamoqda.
 Mamlakatda eng ko‘p darajada qulay ishchanlik muhitini yaratishga, demokratik bozor islohotlarini chuqurlashtirish va iqtisodiyotni erkinlashtirishga, uning raqobatbardoshligini oshirishga, mamlakat sanoatini muttasil va mutanosib rivojlantirishga, chet el investorlarini jalb etishga qaratilgan, xalqaro normalarga mos salmoqli qonunchilik bazasi shakllantirildi.
 Sanoatni rivojlantirishning to‘g‘ri tanlangan strategiyasi tufayli O‘zbekiston jahon moliyaviy-iqtisodiy inqirozi ta’siri va tahdidlariga qarshi turibgina qolmay, balki iqtisodiyotni, ijtimoiy hamda gumanitar sohalarni rivojlantirishda barqaror sur’atlarni ta’minlashga va shu asosda xalq farovonligini yuksaltirishga muyassar bo‘ldi.
 YIM tarkibida sanoat solishtirma salmog‘ining ortishi, sanoat mahsuloti ishlab chiqarishning barqaror o‘sib borishi qabul qilingan chora-tadbirlar amalga oshirilishining asosiy natijalari bo‘ldi, bunda yalpi mahsulot ishlab chiqarishning asosiy o‘sishiga qo‘shilgan qiymat ulushi yuqori bo‘lgan tayyor mahsulot ishlab chiqaruvchi tarmoqlar hisobiga erishildi. Xususan, bir qator yirik energetika loyihalari amalga oshirildi, “O‘zbekiston – Xitoy” gaz quvuri (birinchi va ikkinchi liniya O‘zbekiston uchastkasi) qurildi, Muborak gazni qayta ishlash zavodida tarkibida oltingugurt bo‘lgan gazni tozalash quvvatlari, Yangi Angren IES ning 1 – 5-energiya bloklari ko‘mirni yil bo‘yi yoqishga o‘tkazildi, Navoiy IESda quvvati 478 MVt bo‘lgan bug‘-gaz qurilmasi qurildi va hokazo. 
 2011 — 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dasturning (bundan buyon matnda Dastur deb yuritiladi) qabul qilinishi mamlakat sanoati barqaror, muttasil va mutanosib rivojlanishini, eksport salohiyati o‘sishini ta’minlash, sanoat tarmoqlari, komplekslari va korxonalarini modernizatsiya qilish, ishlab chiqarishni texnik va texnologik yangilash asosida ularning samaradorligi hamda raqobatbardoshligini oshirish bo‘yicha barcha amalga oshirilayotgan ishlarni sifat jihatidan yangi bosqichga ko‘tardi.
 Dastur doirasida geologiya, yoqilg‘i-energetika kompleksida, kimyo, neft-kimyo va metallurgiya sanoatida umumiy qiymati 41,8 mlrd AQSh dollari bo‘lgan 220 ta investitsiya loyihasini amalga oshirish bo‘yicha tizimli chora-tadbirlar amalga oshirilmoqda. Surgil koni bazasida Ustyurt gaz-kimyo kompleksini qurish, Sho‘rtan gaz-kimyo kompleksida sintetik suyuq yoqilg‘i ishlab chiqarish, Dehqonobod kaliyli o‘g‘itlar zavodida ishlab chiqarish quvvatlarini kengaytirish, Tolimarjon, Toshkent va Navoiy IESlardagi ishlar hamda boshqa ishlar mamlakat iqtisodiyotining raqobatbardoshligini oshirishda muhim ahamiyatga ega.
 Hozirgi vaqtga kelib umumiy summasi 11,1 mlrd AQSh dollari bo‘lgan mablag‘lar, shu jumladan chet el investitsiyalari va kreditlari — 7,47 mlrd AQSh dollari, o‘z mablag‘lari — 2,29 mlrd AQSh dollari, Rivojlanish va rekonstruksiya jamg‘armasi kreditlari — 865,7 mln AQSh dollari hamda tijorat banklarining kreditlari — 332,9 mln AQSh dollari amalda o‘zlashtirildi. 2012-yil yakunlari bo‘yicha yoqilg‘i-energetika kompleksi korxonalarida investitsiyalarning umumiy hajmi 2,99 mlrd AQSh dollari bo‘lgan 55 ta investitsiya loyihasini amalga oshirishni tugallash va foydalanishga topshirish kutilmoqda.
 Geologiya, yoqilg‘i-energetika kompleksida, kimyo, neft-kimyo va metallurgiya sanoatida 177 ta mahalliylashtirish loyihasi bo‘yicha 881,7 mlrd so‘mlik yoki o‘tgan yilning shu davridagi ko‘rsatkichga nisbatan 112,4% mahsulot ishlab chiqarildi, import o‘rnini bosuvchi mahsulotning hisoblangan samarasi 360,6 mln AQSh dollarini, shu davrda mahalliylashtirilayotgan mahsulot eksporti 78,5 mln AQSh dollarini tashkil etdi.
 Shu bilan birga, Dasturning to‘la amalga oshirilishi samaradorligiga, joylarda huquqning qo‘llanilish amaliyoti holatini yaxshilashga ta’sir ko‘rsatadigan bir qator foydalanilmagan imkoniyatlar va muammolar mavjud. Chunonchi, muayyan investitsiya loyihalarini amalga oshirish, ularni rivojlanish dasturlariga kiritishning iqtisodiy jihatdan maqsadga muvofiqligini o‘rganish jarayonida vazirliklar va idoralarning faoliyatini tahliliy ta’minlash borasida kamchiliklar ko‘zga tashlanadi. Jumladan, iqtisodiy jihatdan maqsadga nomuvofiqligi tufayli 12 ta investitsiya loyihasini amalga oshirish mazkur bosqichda to‘xtatilgan (Sho‘rtan gaz-kimyo kompleksida qo‘shimcha etilen hajmi bazasida polivinilxlorid ishlab chiqarish, Navoiy IESda suvdan tuz ajratish qurilmasi qurilishi va hokazo).
 Ayrim investitsiya loyihalarining loyiha hujjatlarini ishlab chiqishdagi kamchiliklardan biri ekologiya va atrof muhitni muhofaza qilish sohasidagi qonun hujjatlarining talablari yetarli darajada hisobga olinmasligidir. 
 Tender hujjatlarini yetarli darajada sinchiklab ishlab chiqmaslik hollari ham uchramoqdaki, bu ekspertizaga kiritilayotgan hujjatlar maromiga yetkazilishi uchun qaytarib yuborishga olib kelmoqda. Shunga mos ravishda ishlarning bunday ahvoli tenderlarni o‘tkazish muddatlariga, bo‘lajak qatnashchilarning moddiy xarajatlari ko‘payishiga ta’sir ko‘rsatmoqda. Chunonchi, “Har birining quvvati 450 MVt bo‘lgan ikkita bug‘-gaz qurilmasini barpo etish orqali Tallimarjon IESni kengaytirish” investitsiya loyihasi bo‘yicha tender savdolari o‘z vaqtida o‘tkazilmagan.
 Bularning barchasi kapital mablag‘larni o‘z vaqtida o‘zlashtirishga hamda loyihalarni amalga oshirishga ta’sir ko‘rsatmoqda, bo‘lajak sheriklar bilan loyihalarning texnik, yuridik, moliyaviy va boshqa parametrlarini kelishib olish masalalarini anchagina qiyinlashtirmoqda. Hozirgi vaqtda 2012-yilda umumiy summasi 370,36 mln AQSh dollarini tashkil etuvchi 7 ta loyihani foydalanishga topshirish borasida qoloqlikka yo‘l qo‘yilgan (“O‘zbekneftgaz” MXK bo‘yicha — 5 ta loyiha, “O‘zbekenergo” DAK bo‘yicha — 1 ta loyiha, “O‘zkimyosanoat” DAK bo‘yicha — 1 ta loyiha).
 Mamlakatimizga chet el investitsiyalarini jalb etishni huquqiy jihatdan rag‘batlantirish mexanizmlarini bundan buyon ham joriy etish va qulay investitsiya sharoitlarini yaxshilash borasida amaldagi qonunchilik bazasini takomillashtirish zarur bo‘lib, bu Dasturni ro‘yobga chiqarishning samaradorligi darajasini oshirishga ijobiy ta’sir ko‘rsatadi.
 2011 — 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dasturning barcha qoidalari bajarilishini ta’minlash hamda sanoat komplekslari va korxonalarini modernizatsiya qilish, texnik va texnologik yangilash borasida Hukumat tomonidan ko‘rilayotgan chora-tadbirlar samaradorligini oshirish maqsadida O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Bosh vazirining o‘rinbosari G‘.I. Ibrohimovning “2011 – 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dastur geologiya, yoqilg‘i-energetika kompleksida, kimyo, neft-kimyo va metallurgiya sanoatida bajarilishining borishi haqida”gi axboroti ma’lumot uchun qabul qilinsin.
 2. O‘zbekiston Respublikasi Vazirlar Mahkamasiga: 
 Qonunchilik palatasida O‘zbekiston Respublikasi Bosh vaziri o‘rinbosarining “2011 — 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risidagi dastur geologiya, yoqilg‘i-energetika kompleksida, kimyo, neft-kimyo va metallurgiya sanoatida bajarilishining borishi haqida”gi axborotini eshitish yakunlarini O‘zbekiston Respublikasi Vazirlar Mahkamasi Rayosatining majlisida muhokama qilib, ushbu muhokama jarayonida bildirilgan takliflar va fikr-mulohazalarni amalga oshirishga qaratilgan aniq chora-tadbirlar majmuini belgilash;
 Dasturning barcha qoidalari davlat va xo‘jalik boshqaruvi organlari tomonidan bajarilishi ustidan muntazam nazorat qilib borilishini, ushbu qoidalar so‘zsiz amalga oshirilishi uchun vazirliklar va idoralar, mahalliy davlat hokimiyati organlari rahbarlarining shaxsiy mas’uliyati oshirilishini, hududlarni rivojlantirish mintaqaviy dasturlari mazkur Dastur qoidalariga muvofiqlashtirilishini ta’minlash;
 Dasturga kiritilgan mahsulot tannarxini kamaytirishga, shu jumladan sanoatning barcha tarmoqlarida energiya sarfini kamaytirish hisobiga mahsulot tannarxini kamaytirishga qaratilgan loyihalarni amalga oshirishga alohida e’tibor qaratish;
 Dasturni samarali ro‘yobga chiqarish, mamlakatimizga chet el investitsiyalari jalb etilishini rag‘batlantirish, qulay investitsiya sharoitlarini yanada yaxshilash uchun muhim ahamiyatga ega bo‘lgan “Davlat ehtiyojlari uchun tovarlar xarid qilish, xizmatlar ko‘rsatish va ishlar bajarish to‘g‘risida”gi qonun loyihasini, “Chet el investitsiyalari to‘g‘risida”gi, “Investitsiya faoliyati to‘g‘risida”gi, “Konsessiyalar to‘g‘risida”gi va “Tashqi iqtisodiy faoliyat to‘g‘risida”gi qonunlarga o‘zgartish va qo‘shimchalar kiritish haqidagi qonun loyihalari o‘z vaqtida hamda sifatli ishlab chiqilishi va O‘zbekiston Respublikasi Oliy Majlisining Qonunchilik palatasiga kiritilishini tashkil etish;
 “Texnik jihatdan tartibga solish to‘g‘risida”gi O‘zbekiston Respublikasi Qonuni talablaridan kelib chiqqan holda bir qator qonunosti hujjatlarini ishlab chiqish va joriy etishni tezlashtirish tavsiya qilinsin.
 3. O‘zbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Moliya vazirligi, boshqa davlat va xo‘jalik boshqaruvi organlari:
 yuqori darajadagi texnologiyalarga ega bo‘lgan mamlakatlardan yirik xorijiy kompaniyalarni O‘zbekiston iqtisodiyotiga jalb etish, xususiy va chet el investitsiyalarini Dasturga kiritilgan va qayta ishlovchi sanoat hamda iqtisodiyotning xomashyosiz tarmoqlari bilan bog‘liq bo‘lgan loyihalariga jalb etish borasidagi ishlarni davom ettirsin; 
 tenderlarni o‘z vaqtida va oshkora o‘tkazish, Dasturga kiritilgan investitsiya loyihalarini amalga oshirish muddatlarini qisqartirish, bu loyihalarni to‘liq va o‘z vaqtida moliyalashtirish, to‘rachilik, rasmiyatchilik hamda investitsiya loyihalarini tayyorlash va amalga oshirish jarayonlarini cho‘zib yuborish hollariga yo‘l qo‘ymaslik, modernizatsiyalash, mahalliylashtirish hamda ilg‘or texnologiyalarga asoslangan yangi mahsulot turlarini ishlab chiqarish bo‘yicha loyihalarni tayyorlash va amalga oshirish uchun loyiha-smeta hujjatlarini batafsil ishlab chiqishga doir qo‘shimcha chora-tadbirlar ko‘rsin.
 4. Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari sanoat ichki kooperatsiyasini keng rivojlantirish va ishlab chiqarishni mahalliylashtirish, iqtisodiyotning sanoat tarmoqlarida kichik biznes va xususiy tadbirkorlikni jadal rivojlantirish uchun shart-sharoitlar yaratish maqsadida mintaqalarda ishchanlik muhitini yanada yaxshilash masalalariga alohida e’tibor qaratsin.
 5. O‘zbekiston Respublikasi Tabiatni muhofaza qilish davlat qo‘mitasi ishlab chiqarishni modernizatsiya qilish, texnik va texnologik qayta jihozlash bo‘yicha amalga oshirilayotgan loyihalarning ekologiya va atrof muhitni muhofaza qilish sohasidagi O‘zbekiston Respublikasi qonun hujjatlari talablariga mos bo‘lishini ta’minlasin.
 6. O‘zbekiston Respublikasi Oliy Majlisi Qonunchilik palatasining qo‘mitalari O‘zbekiston Respublikasi Prezidentining 2010-yil 15-dekabrda qabul qilingan “2011 — 2015-yillarda O‘zbekiston Respublikasi sanoatini rivojlantirishning ustuvor yo‘nalishlari to‘g‘risida”gi qarorining bajarilishini ta’minlashga qaratilgan qonun ijodkorligi va nazorat-tahlil ishlari samaradorligini oshirsinlar.
 7. Ushbu qaror qabul qilingan kundan e’tiboran kuchga kiradi.